দিস হ্যাপি গোল্ডেন ইয়ার্স

দি হ্যাপি গোল্ডেন ইয়ার্স হলো লরা ইঙ্গলেস ওয়াইল্ডারের লেখা একটি আত্মজীবনীমূলক শিশুতোষ উপন্যাস। ১৯৪৩ সালে প্রকাশিত এই বইটি তার লিটল হাউজ ধারাবাহিকের নয়টি বইয়ের মধ্যে অষ্টম, যদিও মূলত এটি দিয়েই সিরিজটি শেষ হয়েছিল। বইটি ডি স্মেট, সাউথ ডাকোটা-র কাছাকাছি তার কিশোরী বয়সের শেষভাগের অভিজ্ঞতার ওপর ভিত্তি করে লেখা। এতে ১৫ বছর বয়সে শিক্ষক হিসেবে তার স্বল্পকালীন কর্মজীবন এবং আলমানজো ওয়াইল্ডারের সাথে তার প্রেমের শুরুর দিকের কথা বর্ণনা করা হয়েছে। উপন্যাসটি ১৮৮২ থেকে ১৮৮৫ সাল পর্যন্ত সময়ের ঘটনা নিয়ে লেখা, যখন তাদের বিয়ে হয়।

আগের চারটি লিটল হাউজ বইয়ের মতো এই উপন্যাসটিও ১৯৪৪ সালে নিউবেরি অনার বই হিসেবে স্বীকৃতি পায়।

কাহিনী সংক্ষেপ
এই উপন্যাসে লরার বিয়ের আগের সময়কার ঘটনা বর্ণনা করা হয়েছে। বোন মেরির কলেজ শিক্ষার খরচ জোগানোর জন্য ১৫ বছর বয়সে তিনি বাড়ি থেকে বারো মাইল দূরে শিক্ষকতা শুরু করেন। চাকরির সময় তিনি স্কুল বোর্ডের প্রধান এবং তার স্ত্রীর সাথে থাকতেন। তার প্রতিবেশী আলমানজো তাকে সপ্তাহান্তে বাড়ি পৌঁছে দেওয়ার জন্য ২৪ মাইল পথ গাড়ি চালিয়ে আসতেন। আবার স্কুলে পৌঁছে দেওয়ার জন্যও তিনি একই পথ পাড়ি দিতেন।

শিক্ষকতা শেষ করে লরা বাড়ি ফিরে আসেন। এরপর আলমানজো লরাকে স্লেজ রাইডে নিয়ে যাওয়ার আমন্ত্রণ জানাতে থাকেন এবং তাদের প্রেমের সম্পর্ক গড়ে ওঠে। লরা ও আলমানজোর রোমান্স চলতে থাকে এবং একপর্যায়ে আলমানজো তাকে বিয়ের প্রস্তাব দেন ও এনগেজমেন্টের আংটি দেন। লরা পরের গ্রীষ্মে বিয়ের প্রস্তাবে রাজি হন। আলমানজো তার পরিবারকে বাগদানের কথা জানালে তার বড় বোন এলিজা জেন একটি জাঁকজমকপূর্ণ বিয়ের আয়োজন করতে চান। উল্লেখ্য, এলিজা জেন ছিলেন সেই অন্যায্য স্কুলশিক্ষিকা "মিস ওয়াইল্ডার", যার কথা লিটল টাউন অন দ্য প্রেইরি বইয়ে উল্লেখ আছে। এলিজা জেন যেন বিয়ের কর্তৃত্ব নিতে না পারেন, সেজন্য লরা দ্রুত বিয়ে করতে রাজি হন। স্থানীয় যাজকের পরিচালনায় একটি ছোট অনুষ্ঠানের মাধ্যমে লরা ও আলমানজো শান্তভাবে বিয়ে করেন। নবদম্পতি আলমানজোর তৈরি করা নতুন ছোট বাড়িতে চলে যাওয়ার মাধ্যমে উপন্যাসের সমাপ্তি ঘটে।

ঐতিহাসিক পটভূমি
"লু ব্রুস্টা‌র" নামটি লুই বুশি-র ছদ্মনাম ছিল। তিনি ছিলেন মিস্টার বোস্টের দূর সম্পর্কের আত্মীয়। মিস্টার বোস্ট ইঙ্গলেস পরিবারের ভালো বন্ধু ছিলেন এবং লরার বেশ কয়েকটি বইয়ে তার উল্লেখ রয়েছে। নেলি ওলসন একটি কাল্পনিক চরিত্র। লরার পরিচিত তিনটি ভিন্ন মেয়ের চরিত্রের ওপর ভিত্তি করে নেলি চরিত্রটি তৈরি করা হয়েছিল। তবে বুশি এবং তার স্ত্রী ছিলেন একমাত্র ব্যক্তি যাদের নাম ওয়াইল্ডার পরিবর্তন করেছিলেন। গল্পে লুই বুশি এবং তার স্ত্রীকে "লিব ব্রুস্টা‌র" হিসেবে পরিচয় দেওয়া হয়েছে। তারা খুব অপ্রীতিকর মানুষ ছিলেন, তাই ওয়াইল্ডার তাদের গোপনীয়তা রক্ষা করতে নাম পরিবর্তন করেছিলেন।

ধারণা করা হয় যে, মিসেস বুশি হয়তো মনের দিক থেকে খারাপ বা খিটখিটে ছিলেন না। তবে তার হয়তো মানসিক সমস্যা ছিল। তার নিজের গুমোট-বিমর্ষ আচরণ এবং তার শিশু সন্তান জন-এর বিষাক্ত-অতিচঞ্চল আচরণ থেকে এর ইঙ্গিত পাওয়া যায়। এছাড়া তিনি সুষম খাবারের অভাব, অতিরিক্ত কাজ, একাকীত্ব, কেবিন ফিভার (আবদ্ধ থাকার কারণে সৃষ্ট অস্থিরতা) এবং প্রেইরির বাতাসের কারণে অসুস্থতায় ভুগছিলেন। হয়তো পরিবারে হঠাৎ যোগ দেওয়া কমবয়সী সুন্দরী লরার প্রতি তার অযৌক্তিক ঈর্ষাও ছিল। এমনও মনে করা হয় যে, তার স্বামী কেন লরাকে তাদের সাথে থাকতে এনেছিলেন, সে বিষয়ে মিসেস বুশি ভুল ধারণা করে থাকতে পারেন। তিনি হয়তো ভেবেছিলেন তার স্বামী তার প্রতি অসন্তুষ্ট। তাই তিনি অযৌথা ভয় ও ক্ষোভ পুষে রেখেছিলেন। তিনি হয়তো সন্দেহ করেছিলেন যে, শিক্ষকতার সময় লরাকে থাকার জায়গা দেওয়ার অজুহাতে তার স্বামী আসলে বাড়িতে একজন কমবয়সী মেয়েকে রাখার ব্যবস্থা করেছিলেন।

তবে ওয়াইল্ডারের বইতে বলা হয়েছে, অসামাজিক ও সর্বদা বিমর্ষ লুই বুশি লরার প্রতি খুব একটা আগ্রহ দেখাতেন না। বরং তিনি লরাকে বোঝা মনে করতেন। তিনি লরাকে বাড়িতে রেখেছিলেন কেবল তার আত্মীয়দের সাহায্য করার জন্য। মিস্টার বোস্ট এবং লরার ক্লাসের ব্রুস্টা‌র বাচ্চারা ছিল তার আত্মীয়। এছাড়া স্থানীয় স্কুলশিক্ষিকার থাকার ব্যবস্থা করে তিনি মিস্টার বোস্টের দীর্ঘদিনের বন্ধু চার্লস ইঙ্গলেস ও তার পরিবারকেও সাহায্য করতে চেয়েছিলেন।

বর্তমানে কার্থেজ, সাউথ ডাকোটা নামে একটি ছোট শহর আছে। ওয়াইল্ডার তার বইয়ে ব্রুস্টা‌র বসতিকে যেখানে দেখিয়েছেন, সেখানেই এই শহরটি অবস্থিত। তবে কার্থেজ শহরটি মূল বুশি (ব্রুস্টা‌র) বসতি থেকে গড়ে উঠেছে কিনা তা নিশ্চিত নয়।

এই গল্পে বর্ণিত নেলি ওলসন আসলে ওয়াইল্ডারের দুইজন প্রতিদ্বন্দ্বীর সংমিশ্রণ। স্কুলের অংশগুলোতে জেনেভিভ মাস্টার্স এবং আলমানজোর সাথে বগি রাইডের অংশগুলোতে স্টেলা গিলবার্টের চরিত্র ফুটিয়ে তোলা হয়েছে। বইয়ের শেষের দিকে ওয়াইল্ডার খবর পান যে "নেলি পূর্বে ফিরে গেছে"। এই তথ্যটি জেনেভিভ মাস্টার্সকে উদ্দেশ্য করে বলা হয়েছে।

ওয়াইল্ডারের মেয়ে রোজ ওয়াইল্ডার লেন লিটল হাউজ সিরিজটি লিখতে, সংশোধন করতে এবং প্রকাশ করতে সাহায্য করেছিলেন। মায়ের লিটল হাউজ বই সিরিজে লেনের ভূমিকা ঠিক কতটুকু ছিল তা স্পষ্ট নয়।

 বিষয়বস্তু/বিশ্লেষণ 
প্রখ্যাত আমেরিকান সাহিত্য বিশারদ জন মিলার এবং অ্যান রমিনেস ওয়াইল্ডারের সাহিত্যিক মেধার প্রশংসা করেছেন। বিশেষ করে নারীবাদী পশ্চিমা অগ্রগামীদের কথা তুলে ধরার ক্ষেত্রে তার দক্ষতার কথা তারা স্বীকার করেছেন। রমিনেস যুক্তি দেন যে, সিরিজের অন্যান্য বইয়ের তুলনায় দি হ্যাপি গোল্ডেন ইয়ার্স বইটিতে লেনের সংশোধন এবং তদারকি সবচেয়ে কম ছিল। তিনি লিখেছেন, "এগুলো হলো প্রাণবন্ত নারী প্রধান কাহিনী, যেখানে গতানুগতিক ক্লাইমেক্স বা সমাপ্তির বাধ্যবাধকতা নেই।" তিনি মনে করেন, পুরো সিরিজে 'মা'-এর চরিত্রের গুরুত্ব বাড়তে থাকে। বিশেষ করে দি হ্যাপি গোল্ডেন ইয়ার্স-এ বাবার অগ্রগামী মানসিকতার বিপরীতে মায়ের চরিত্রটি বেশি প্রাসঙ্গিক হয়ে ওঠে। ডি স্মেট শহরটি বিপরীতমুখী পুরুষ ও নারী শক্তির প্রতীক। এটি লরাকে শিক্ষক হিসেবে জীবিকা অর্জন এবং বিয়েকে নিয়তি হিসেবে মেনে নেওয়ার মধ্যে ভারসাম্য বজায় রাখতে বাধ্য করে। রমিনেস যুক্তি দেন যে, নিজের নারীসত্তা নিয়ে লরার সংগ্রাম আমেরিকান মেয়ে এবং নারীদের মনে গভীরভাবে দাগ কাটে। একারণেই বইটির জনপ্রিয়তা আজও অটুট রয়েছে।

 অভ্যর্থনা 
হার্পারের প্রথম সম্পাদক ভার্জিনিয়া কার্কাস কার্কাস রিভিউজ-এ উপন্যাসটির প্রশংসা করেন। তিনি এটিকে "সিরিজের অন্যান্য চমৎকার বইগুলোর সাথে একটি দুর্দান্ত সংযোজন" হিসেবে অভিহিত করেন। ৩য় থেকে ৬ষ্ঠ খণ্ডগুলো তারকা চিহ্নিত (starred reviews) পর্যালোচনা পেয়েছিল।

৪র্থ থেকে ৭ম খণ্ডের মতো এই উপন্যাসটিও নিউবেরি অনার বুক তালিকায় যুক্ত হয়।

তথ্যসূত্র

বহিঃসংযোগ


 লিটল হাউজ বুকস - হার্পারকলিন্স চিলড্রেনস বুকস
 লরা ইঙ্গলেস ওয়াইল্ডার হিস্টোরিক হোম অ্যান্ড মিউজিয়াম (অফিসিয়াল ওয়েবসাইট)

বিষয়শ্রেণী:১৯৪৩-এর মার্কিন উপন্যাস
বিষয়শ্রেণী:১৯৪৩-এর শিশুতোষ বই
বিষয়শ্রেণী:শিশুতোষ ঐতিহাসিক উপন্যাস
বিষয়শ্রেণী:হার্পার এন্ড ব্রাদার্সের বই
বিষয়শ্রেণী:লিটল হাউজ বই
বিষয়শ্রেণী:নিউবেরি অনার জয়ী সাহিত্যকর্ম
বিষয়শ্রেণী:সাউথ ডাকোটায় পটভূমিবিশিষ্ট উপন্যাস
বিষয়শ্রেণী:১৮৮০-এর দশকের পটভূমিতে রচিত উপন্যাস
বিষয়শ্রেণী:সাউথ ডাকোটায় পটভূমিবিশিষ্ট শিশুতোষ বই
বিষয়শ্রেণী:১৮৮০-এর দশকের পটভূমিতে রচিত শিশুতোষ বই